b'\n_START_ARTICLE_\nLatvijos nacionalin\xc4\x97s istorijos muziejus\n_START_PARAGRAPH_\nLatvijos Nacionalinis istorijos muziejus \xe2\x80\x93 Latvijos kult\xc5\xabros paveld\xc4\x85 saugantis muziejus, \xc4\xafkurtas 1895 m. Latvijoje, Rygoje, Rygos pilyje. _NEWLINE_ _NEWLINE_Kolekcija prad\xc4\x97ta rinkti 1868 m., kai Rygoje buvo \xc4\xafkurta Rygos latvi\xc5\xb3 bendruomen\xc4\x97. Mokslo komitetas 1896 m. sureng\xc4\x97 de\xc5\xa1imt\xc4\x85j\xc4\xaf Rusijos archeolog\xc5\xb3 kongres\xc4\x85. Pri\xc4\x97mimo pasiruo\xc5\xa1imo metu surengta 10 ekspedicij\xc5\xb3, surinkta daugiau nei 6 000 etnografini\xc5\xb3 eksponat\xc5\xb3 i\xc5\xa1 \xc4\xafvairi\xc5\xb3 Latvijos viet\xc5\xb3. 1918 m. kolekcija perleista Latvijos vyriausybei. Nuo 1920 m. kolekcija prad\xc4\x97ta eksponuoti Rygos pilyje, o  1924 m. jais suteiktas muziejaus statusas. 1930 m. paminklosaugos taryba paskyr\xc4\x97 saugoti archeologines radinius. Tais pa\xc4\x8diais metais buvo surengtas antrasis Baltijos \xc5\xa1ali\xc5\xb3 archeolog\xc5\xb3 kongresas. Bendradarbiaujant su kit\xc5\xb3 \xc5\xa1ali\xc5\xb3 muziejais buvo eksponuojami balt\xc5\xb3 prie\xc5\xa1istor\xc4\x97s radiniai. XX a. 4-ojo de\xc5\xa1imtme\xc4\x8dio pabaigoje jame jau buvo per 150 t\xc5\xabkst. eksponat\xc5\xb3. XX a. vokie\xc4\x8di\xc5\xb3 ir rus\xc5\xb3 okupacijos metu daug eksponat\xc5\xb3 buvo i\xc5\xa1ve\xc5\xbeta ar sunaikinta. _NEWLINE_Jame yra daugiau nei 1 mln. eksponat\xc5\xb3. Archeologiniai daiktai datuojami nuo 9000 m. p. m. e. iki XVIII a. J\xc5\xb3 per 400 t\xc5\xabkst. Muziejuje eksponuojami 150 originali\xc5\xb3 senov\xc4\x97s kostium\xc5\xb3 kopij\xc5\xb3 atkurt\xc5\xb3 i\xc5\xa1 VIII a.\xe2\x80\x93XIII a. archeologijos radini\xc5\xb3. Etnografini\xc5\xb3 daikt\xc5\xb3 sukaupta apie 84 t\xc5\xabkst., numizmatikos \xe2\x80\x93 apie 160 t\xc5\xabkst. Monetos datuojamos muo 400 m. p. m. e., banknotai \xe2\x80\x93 nuo XVII a. Istorijos kolekcij\xc4\x85 sudaro 273 t\xc5\xabkst. eksponat\xc5\xb3._NEWLINE_Nuo 2014 m. gegu\xc5\xbe\xc4\x97s pagrindin\xc4\x97 eksponavimo vieta laikinai buvo perkelta \xc4\xaf Laisv\xc4\x97s bulvar\xc4\x85 (Br\xc4\xabv\xc4\xabbas bulv\xc4\x81ris), trij\xc5\xb3 auk\xc5\xa1t\xc5\xb3 1875 m. pastatyt\xc4\x85 pastat\xc4\x85 netoli Lasiv\xc4\x97s paminklo. Muziejus \xc4\xaf savo patalpas turi gr\xc4\xaf\xc5\xbeti baigus Rygos pilies rekonstrukcijos ir restauravimo darbus.'